|  |  |
| --- | --- |
|  | **SØR-VARANGER KOMMUNE**Boks 406, 9915 KirkenesTlf. 78 97 74 00. Fax 78 99 22 12E-post: postmottak@sor-varanger.kommune.no[www.svk.no](http://www.svk.no)  |

**SAKSFRAMLEGG**

**Delegert sak**

|  |  |
| --- | --- |
| Saksbehandler: Nina Bordi Øvergaard | Dato: 30.03.2020 |
| Arkivsaksnr.: 20/919 |  |

| **Utvalg** | **Saksnummer** |
| --- | --- |
|  |  |

**Vedtak etter Smittevernloven § 4-1**

**Dokumenter:**

|  |
| --- |
| Rundskriv: Veileder til kommunene om lokale karanteneregler eller innreiserestreksjoner i forbindelse med utbrudd av Covid-19  |

Forskrift om smitteverntiltak mv.ved koronautbruddet (Covid-19-forskriften)

Lov om vern mot smittsomme sykdommer [smittevernloven]

|  |
| --- |
|   |

**Kort sammendrag:**

**\***

I forbindelse med utbrudd av korona, Covid-19, og begrensning av spreding av smitte har kommuneoverlegen ved to anledninger benyttet hastebestemmelsene i Smittevernloven § 4-1 5 ledd for å redusere reisevirksomhet til Sør-Varanger kommune som kan bidra i økt smitte. Kommuneoverlegen har gjennom sine to vedtak besluttet at innreise til Sør-Varanger kommune utenfor Nord-Norge skal medføre 14 dagers hjemmekarantene.

**Kommuneoverlegens beslutning av 15.03.20:**

*Det er med umiddelbar virkning innført karantenepåbud for alle tilreisende fra utenfor Nord-Norge.*

*Hvis du kommer reisende fra utenfor Nord-Norge (Nordland, Troms og Finnmark fylke) skal du i 14 dagers hjemmekarantene umiddelbart etter ankomst til Sør-Varanger kommune. Andre land, også de som vi grenser til, er utenfor Nord-Norge.*

*Kommuneoverlegen i Sør-Varanger kommune har 15.03.20 klokken 09.00 gitt pålegg om dette etter smittevernsloven § 4. Pålegget har ikke tilbakevirkende kraft og gjelder fra 15.03.20.*

**Kommuneoverlegens beslutning 24.03.20:**

*For å bremse spredning av Covid-19 og bidra til å opprettholde nødvendige helse- og omsorgstjenester opprettholder kommuneoverlegen i Sør-Varanger søndag 24.03.20 følgende vedtak, etter smittevernloven § 4-1 femte ledd:*

*Alle som ankommer Sør-Varanger etter reiser i områder utenfor Nord-Norge ilegges hjemmekarantene i 14 dager etter ankomst.*

*Disse karantenebestemmelsene gjelder kun den reisende selv, og ikke personer som den reisende oppholder, eller har oppholdt seg, sammen med under oppholdet i Sør-Varanger. Transittopphold på lufthavn i områdene nevnt i vedtakets punkt 1 regnes ikke som opphold i området. Reisende som ankommer Kirkenes Lufthavn fra områder utenfor Nord-Norge, og som ikke har symptomer, kan reise til planlagt oppholdssted.*

# *Unntaksbestemmelser: Unntak fra karantenebestemmelser av dette vedtak er sammenfallende med forskrift om karantene, isolasjon og forbud mot opphold på fritidseiendommer mv. i anledning utbrudd av Covid-19, § 3.Unntak fra karanteneplikt:*

# *Personer som er strengt nødvendige for å kunne opprettholde forsvarlig drift av funksjoner knyttet til liv og helse er unntatt fra karanteneplikten etter § 2 når de er på jobb eller reiser til og fra jobb med annet enn offentlig transport. Med funksjoner knyttet til liv og helse menes blant annet vakttjeneste innen helse- og omsorgstjenesten, sikkerhetsarbeid (politi-, brann- og redningsberedskap) og øverste ledelse av kritiske samfunnsfunksjoner. Bruk av unntaket skal avklares med virksomhetsledelsen.Personer som er omfattet av unntaket i første ledd, skal så langt som mulig unngå nærkontakt med andre personer, jf. § 2 første ledd andre punktum.*

*Varighet:*

*Vedtaket har virkning fra 24.03.2020 klokka 1600 og gjelder inntil nytt vedtak er fattet.*

**Faktiske opplysninger:**

**\***
I formannskapsmøte den 13.02.20 ble følgende enstemmig vedtatt:

**Formannskapet sitt vedtak i sak 010/20:**

*I forbindelse med håndtering av beredskapsstituasjonen rundt koronaviruset Covid.19 gir*

*formannskapet fullmakt til rådmann som leder av kommunens kriseledelse å fatte vedtak og*

*igangsette tiltak i henhold til smittevernloven § 4. Delegasjonen inkluderer også de*

*nødvendige økonomiske fullmakter omtalt i Kommunal krisehåndteringsplan.*

Rådmannen er gjennom denne delegasjonen delegert fullmakt til å fatte vedtak etter Smittervernloven § 4. Denne saken omhandler Smittevernloven § 4-1 1 ledd bokstav

|  |  |
| --- | --- |
| *d)* | *isolering av personer i geografisk avgrensede områder eller andre begrensninger i deres bevegelsesfrihet i opptil sju dager om gangen,* |

Regjeringen ved Helse og omsorgsdepartementet vedtok den 29.03.20 en veileder til kommunene om lokale karanteneregler eller innreiserestreksjoner i forbindelse med utbrudd av Covid-19. Veilederen gir kommunene en anbefaling for hvordan eventuelle kommunale vedtak bør utformes.

I veilederen av 29.03.20 er blant annet vedtaksmyndighet problematisert. Veilederen sier følgende om dette side 7:

*At en eventuell videreføring av vedtak når tidsfristen går ut ikke bør anses å være en hastesak, betyr at saken bør behandles av kommunestyret eller etter ordinær delegering av myndighet i samsvar med kommunelovens regler. Det kan vurderes om saken er av en slik karakter slik at den bør behandles i kommunestyret.*

Kriseledelsen, hvor både ordfører og varaordfører inngår, har i møte 30.03.20 gitt sin tilslutning til at rådmannens delegerte fullmakt benyttes til behandling og vedtak etter Smittevernloven § 4-1 1 ledd bokstav d).

Helse og sosialdepartmentet vedtok den 27.03.20 Forskrift om smitteverntiltak mv. ved koronautbrudd (Covid-19-forskriften).

Rådmannen og kriseledelsen vil ved vedtak etter Smittevernloven § 4-1 1 ledd bokstad d) ta utgangspunkt i smittelovens formål i § 1-1 om å *«verne befolkningen mot smittsomme sykdommer ved å forebygge dem og motvirke at de overføres i befolkningen»* og *«sikre at helsemyndighetene og andre myndigheter setter i verk nødvendige smitteverntiltak»*. Smittevernloven gir kommunen både rett og plikt til å iverksette de tiltak som er nødvendige for å sikre befolkningen mot smitte. Videre viser rådmannen til at smittevernloven § 4-1 har som vilkår for tiltak at dette *«er nødvendig for å forbygge en allmennfarlig smittsom sykdom eller for å motvirke at den blir overført»*. Endelig viser rådmannen til forskrifter om smittevern gitt i medhold av smittevernloven.

Rådmannen vil også ta med i sine vurderinger Helse- og omsorgsdepartementets veileder av 29. mars 2020 til kommunene om lokale karanteneregler eller innreiserestriksjoner i forbindelse med utbruddet av Covid-19. Det er likevel slik at smittevernloven går foran veilederen og dersom lokale forhold krever at kommunen iverksetter tiltak vil dette skje med grunnlag i hvordan rådmannen forstå smittevernloven.

Kriseledelsen hadde i møte den 30.03.20 saken angående Lokal karantenebestemmelse til diskusjon og vedtak. I møtet fremkom følgende fra kommuneoverlegen:

Kommunelegen anbefaler følgende for å bremse spredning av Covid-19 og bidra til å opprettholde nødvendige helse- og omsorgstjenester anbefaler kommuneoverlegen i Sør-Varanger mandag 30.03.20 følgende vedtak, etter smittevernloven § 4-1 femte ledd:

*Alle som ankommer Sør-Varanger etter reiser i områder utenfor Nord-Norge ilegges hjemmekarantene i 14 dager etter ankomst.*

Lokalt smitteverntiltak medfører at personer som er i karantene skal oppholde seg i eget hjem eller på annet egnet oppholdssted. Personen kan bare oppholde seg utenfor hjemmet eller oppholdsstedet hvis nærkontakt med andre enn personene som vedkommende bor sammen med, unngås. Disse karantenebestemmelsene gjelder kun den reisende selv, og ikke personer som den reisende oppholder, eller har oppholdt seg sammen med under oppholdet i Sør-Varanger.

Transittopphold på lufthavn regnes ikke som opphold i området.

Reisende som ankommer Kirkenes Lufthavn fra områder utenfor Nord-Norge, og som ikke har symptomer, kan reise til planlagt oppholdssted.

Personer som arbeider i Sør-Varanger kommune, men er bosatt utenfor Nord-Norge kan unntas for karantene i reise til jobb, under opphold på jobb, og i reiser fra jobb. Karantenebestemmelsen vil likevel gjelde utenfor arbeidstid. Risiko for smitte reduseres gjennom gode smitteverntiltak på arbeidsplassen.

Personer som arbeider i annen kommune utenfor Nord-Norge, og er bosatt i Sør-Varanger kommune, vil bli omfattet av karantenebestemmelser i sin friperiode/fritid. De vil bli pålagt hjemmekarantene inntil de skal på ny arbeidsreise og inntil max 14 dager.

# Kommuneoverlegen forslår følgende unntaksbestemmelser:

# Unntak fra karantenebestemmelser av dette vedtak anbefales sammenfallende med forskrift om karantene, isolasjon og forbud mot opphold på fritidseiendommer mv. i anledning utbrudd av Covid-19,

# § 3.*Unntak fra karanteneplikt:*

# *Personer som er strengt nødvendige for å kunne opprettholde forsvarlig drift av funksjoner knyttet til liv og helse er unntatt fra karanteneplikten etter § 2 når de er på jobb eller reiser til og fra jobb med annet enn offentlig transport. Med funksjoner knyttet til liv og helse menes blant annet vakttjeneste innen helse- og omsorgstjenesten, sikkerhetsarbeid (politi-, brann- og redningsberedskap) og øverste ledelse av kritiske samfunnsfunksjoner.*

# *Bruk av unntaket skal avklares med virksomhetsledelsen. Personer som er omfattet av unntaket i første ledd, skal så langt som mulig unngå nærkontakt med andre personer, jf. § 2 første ledd andre punktum.*

Unntak fra karantenebestemmelser i dette vedtak anbefales også sammenfallende med *Forskrift om smitteverntiltak mv. ved koronautbruddet (Covid-19-forskriften) §6 Unntak fra karanteneplikt for personer som ankommer Norge;*

*Personer som krysser grensen mellom Sverige og Norge eller Finland og Norge er unntatt fra karanteneplikt etter § 5 i den tiden de er under reise mellom bolig og arbeidssted og i den tiden de er i arbeid.Personer som er strengt nødvendige for å kunne opprettholde forsvarlig drift av kritiske samfunnsfunksjoner eller ivareta befolkningens grunnleggende behov, herunder personer som gjennomfører vare- og passasjertransport, er unntatt fra karanteneplikt etter § 5 i den tiden de er under reise mellom bolig og arbeidssted og i den tiden de er i arbeid. Bruk av unntaket skal avklares med virksomhetsledelsen.*

*Personer som er omfattet av unntaket i første og andre ledd, skal så langt som mulig unngå nærkontakt med andre personer, jf. § 3.*

Videre presiseres det at lokalkarantenebestemmelse forholder seg til Veileder til kommunene om lokale karanteneregler eller innreiserestriksjoner i forbindelse med utbruddet av Covid-19. Tiltak etter smittevernloven § 4-1 bokstav d. Med dette vil følgende gjelde:

For å sikre forholdsmessighet og samordning mellom nasjonale og lokale tiltak skal følgende tiltak unngås:

* Tiltak som rammer kritiske samfunnsfunksjoner, slik dette er definert i de til enhver tid gjeldende nasjonale bestemmelser.
* Tiltak som rammer offentlig tjenesteyting og myndighetsutøvelse, herunder barnevern.
* Tiltak som rammer transitt uten opphold i kommunen.
* Tiltak som rammer barn med delt bosted og som dermed griper uforholdsmessig inn i familielivet.
* Tiltak som rammer personer som krysser kommunegrenser under reise mellom bolig og arbeidssted, og mellom ulike arbeidssteder, og som er til hinder for at arbeidstakere kan beholde sitt arbeid og at arbeidsgivere fortsatt sikres arbeidskraft.
* Tiltak som rammer person- og varetransport (på vei, sjø eller bane eller i luften).
* Tiltak av betydning for å holde i gang produksjonen i virksomheter, blant annet vedlikehold, reparasjoner, forsyningslinjer, spesialiserte tjenester mv.

Det rettslike grunnlaget for vedtaket er hjemlet i Smittevernloven § 4-1 femte ledd og gir kommunen hjemmel til å sette i verk ulike tiltak når det er nødvendig for å forebygge en allmennfarlig smittsom sykdom eller motvirke at den blir overført i befolkningen. Aktuelle tiltak fremgår av bestemmelsens første ledd bokstavene a til e. Grunnleggende krav ved iverksetting av tiltak etter § 4-1 fremgår av smittevernloven § 1-5 hvor det fremgår: "Smitteverntiltak etter loven skal være basert på en klar medisinskfaglig begrunnelse, være nødvendig av hensyn til smittevernet og fremstå tjenlig etter en helhetsvurdering.

Ved iverksettelse av smitteverntiltak skal det legges vekt på frivillig medvirkning fra den eller de tiltaket gjelder. Tvangstiltak kan ikke brukes når det etter sakens art og forholdene ellers vil være et uforholdsmessig inngrep.

Kommuneoverlegens begrunnelse for vedtak etter Smittevernloven § 4-1 d)

1. Covid-19 er erklært som et alvorlig utbrudd av allmennfarlig smittsom sykdom som kan få alvorlige helsekonsekvenser for mange mennesker. Sykdommen er også erklært som en pandemi og en alvorlig hendelse av betydning for internasjonal folkehelse av Verdens helseorganisasjon. Helsedirektoratet vedtok 12.03.20 omfattende tiltak for å hindre spredning av Covid-19 og for å bidra til å opprettholde nødvendige helse- og omsorgstjenester. Her heter det blant annet: “Helsedirektoratet ønsker at innenlands transport skal gå mest mulig som normalt, men vi oppfordrer sterkt alle til å unngå fritidsreiser. Vi oppfordrer til å unngå reiser som ikke er strengt nødvendig (både innenlands og utenlands), unngå offentlig transport hvis du kan, unngå andre steder hvor du lett kommer nær andre, unngå nærkontakt med andre.” Lokal smitteverntiltak understøtter regjeringens anmodning om å redusere unødvendige reiser, og man mener at dette bidrar til færre kontaktpunkter mellom mennesker, man senker virusets reproduksjonstall, og dermed vil færre innbyggere bli smittet og syke.
2. Covid-19 epidemien har i dag ulik utbredelse i Norge. Folkehelseinstituttet har uttalt at epidemien nå har gått over i en ny fase hvor en ikke har klart å identifisere smittekjeden for alle som blir syke. Dette innebærer at alle nye smittetilfeller ikke lenger kan spores tilbake til utlandet.

I Sør-Varanger kommune er smittepresset trolig fortsatt lav; vi har 2 kjente tilfeller som begge kan smittespores til områder utenfor Nord-Norge. Situasjonen pr 30.03.20 viser at områder utenfor Nord-Norge har noe større smittespredning enn nordnorske fylker. Kommuneoverlegen ser det som avgjørende å redusere smittepresset fra utenfor regionen.

1. Kommunen generelt, og helse og omsorgstjenesten spesielt, har begrenset kapasitet til å takle utbredt smitte og sykdom. I tillegg anser Sør-Varanger kommune å ha et særskilt ansvar som vertskommune for Kirkenes sykehus for å beskytte mot utbredt smitte som vil utfordre kapasiteten til Øst-Finnmarks spesialisthelsetjeneste.
2. Sør-Varanger kommune har per 30.03 smittevernutstyr tilsvarende ca 2 ukers forbruk. Som følge av dette ser vi det som vesentlig å opprettholde strenge smittevernforebyggende tiltak med det formål å forlenge tiden for smitteutbredelse.
3. Karantenebestemmelsen som beskrevet over vil ha effekt særlig for fritidsreisende personer som kommer fra områder utenfor Nord-Norge. Dette aktualiserer vedtaket særlig i tiden frem mot og gjennom påsken.

Kommuneoverlegen anser dette vedtaket som nødvendig i henhold av Folkehelseinstituttets anbefalinger, og Helsedirektoratets nasjonale vedtak. I den nåværende situasjonen er det nødvendig å forebygge og motvirke spredning av covid-19.

Kommuneoverlegen vurderer at smitteverntiltaket har en medisinskfaglig begrunnelse, er nødvendig av hensyn til smittevernet og for å opprettholde tilstrekkelig smittvernskapasitet i kommunen og i helse- og omsorgstjenesten. Tiltaket vurderes derfor som forholdsmessig og tjenlig utfra en helhetsvurdering. Etter kommuneoverlegens vurdering vil den samfunnsmessige nytten ved smitteverntiltaket overstige den belastning og ulempe for de tiltaket gjelder. Frivillig medvirkning er vektlagt i vurderingen.

**Kommuneoverlegens forståelse av karantenebestemmelser for personer som bor utenfor Nord-Norge og utfører arbeid i Sør-Varanger.**

Lokalt smitteverntiltak legger opp til at personer som er i karantene skal oppholde seg i eget hjem eller på annet egnet oppholdssted. Personen kan bare oppholde seg utenfor hjemmet eller oppholdsstedet hvis nærkontakt med andre enn personene som vedkommende bor sammen med, unngås.

Unntak fra karantenebestemmelser gjelder personer som må krysse kommunegrenser under reise mellom bolig og arbeidssted, og mellom ulike arbeidssteder, og som er til hinder for at arbeidstakere kan beholde sitt arbeid og at arbeidsgivere fortsatt sikres arbeidskraft. Dette medfører at personer som arbeider i Sør-Varanger kommune, men er bosatt utenfor kommunen, og har reist inn i kommunen siste 14 dager, likevel skal følge karantenereglene når de ikke er på jobb, eller på reise til og fra jobb.

Regler for karantene jamfør folkehelseinstituttets bestemmelse:

* Personer som bor sammen kan omgås normalt.
* Skal ikke ta offentlig transport.
* Bør unngå steder hvor det er vanskelig å holde avstand.
* Bør som hovedregel ikke oppsøke offentlige steder, slik som butikker og kafeer. Ved mangel på alternativer, kan du gå ut for å gjennomføre nødvendig ærender i butikk eller apotek, men sørg for å holde tilstrekkelig avstand (det vil si 1-2 meter) til andre og unngå kø.
* Kan gå tur ute, men hold minst 1, og helst 2 meters avstand til andre.
* Vær årvåken på egne symptomer. Ved feber eller luftveissymptomer, bør du isolere deg så snart som mulig.
* Selv om du i karantenetiden utvikler symptomer og testes for covid-19 med negativt prøvesvar, vil karantenetiden ikke forkortes.

Formålet med karantene er unngå smitte til andre før du selv utvikler symptomer.

I tillegg til dette skal de som utfører arbeidet under unntaksbestemmelse fra karantenereglene søke å redusere smitterisiko på jobb. Dette innebærer å unngå nærkontakt med andre så langt det lar seg gjøre. Særskilt vil det legges vekt på at tilreisende fra områder utenfor Nord-Norge søker å unngå nærkontakt med lokalt ansatte som arbeider i tilstøtende virksomheter på samme arbeidssted.

Det bør videre legges vekt på god håndhygiene og ekstra renhold av naturlige kontaktflater. Særlig felles arealer som baderom/toalett/kjøkken bær vaskes daglig og gjerne flere ganger daglig.

**Kommuneplanens hovedmål:***Sør-Varanger kommune skal utvikles til et lokalsamfunn som gir grunnlag for befolkningsvekst i alle deler av kommunen. Arealdisponering og offentlig service og tjenesteproduksjon skal dimensjoneres ut fra en samlet befolkning på 12.000 innbyggere ved planperiodens utløp, og ha en kvalitet som gjør kommunen attraktiv som bosted og for etableringer og knoppskyting i privat næringsliv.*

Hovedmålet vil være retningsgivende for de politiske og administrative prioriteringer i hele den kommunale organisasjon i planperioden. Ut fra dette, skal det gjøres vurderinger i forhold til følgende satsingsområder:

Næringsutvikling:

Infrastruktur:

Barn og ungdom:

Folkehelse:

Kompetansebygging**:**

Økonomi:

**Vedtak:**

Med hjemmel i kommunelovens § § 5-3 3.ledd, jfr. delegasjonsvedtak av 16.10.95, og i medhold av formannskapets vedtak av 13.03.20, som gir rådmannen delegert fullmakt etter Smittervernloven § 4-1, vedtar rådmannen følgende;

For å bremse spredning av Covid-19 og bidra til å opprettholde nødvendige helse- og omsorgstjenester vedtar rådmannen i Sør-Varanger kommune mandag 30.03.20 følgende vedtak, etter Smittevernloven § 4-1 første ledd bokstav d)

Alle som ankommer Sør-Varanger etter reiser i områder utenfor Nord-Norge ilegges hjemmekarantene i 14 dager etter ankomst.

Helse og sosialdepartmentet vedtok den 27.03.20 en Forskrift om smitteverntiltak mv. ved koronautbrudd (Covid-19-forskriften)

Dette vedtak om lokal karantenebestemmelse skal rette seg etter forskrifter om smitteverntiltak mv. ved koronautbruddet(Covid-19-forskriften) av 27.03.20 og Veilederen til kommunene om lokale karanteneregler av 29.03.20.

Varighet:

Vedtaket har virkning fra 30.03.2020 og gjelder inntil nytt vedtak er fattet, dog kun i 7 dager fra vedtaksdato

Nina Bordi Øvergaard

rådmann

|  |
| --- |
| - Dette dokumentet er godkjent elektronisk i Sør-Varanger kommune og har derfor ingen signatur. - |